L'Hotel Indigo Gandia Beach obri a primera línia i reforça el lideratge turístic de la ciutat
09 juliol 2025

## L'Hotel Indigo Gandia Beach obri a primera línia i reforça el lideratge turístic de la ciutat09 juliol 2025Última actualització: 09 juliol 2025

![](../gestion/img/b3d11c3622bba79087b1739da83acd07d5ef7e21bb6c1851dc12b96732ba605e.jpg)  
  

Gandia compta ja amb un nou establiment hoteler a la zona de la Ducal, a primera línia de la platja. Es tracta de l’**Hotel Indigo Gandia Beach**, de la cadena internacional IHG, operat per Senator Hotels & Resorts, que ha suposat una inversió de 7 milions d’euros i aporta 80 noves places hoteleres a la ciutat.

Anit es va celebrar l’acte d’inauguració d’esta nova infraestructura, amb una àmplia representació institucional i empresarial, encara que obrirà les seues portes este divendres. L’alcalde de Gandia, **José Manuel Prieto**, ha destacat la importància estratègica d’esta obertura per al model turístic de la ciutat. Van estar presents **Daniel** i **José María Rossell**, executius de Senator Hotels & Resorts; la directora de l’hotel, **Carolina Ezpelezpeta**; el propietari de l’edifici, **Fernando Guillem**; el director d’expansió d’IHG, **Diego Álvarez**; la regidora de Turisme, **Balbina Sendra**; membres de la corporació municipal i representants del sector turístic local.

“_Hui Gandia és més forta. Este hotel arriba en el millor moment per al turisme de la nostra ciutat, amb rècords d’ocupació, creixement de visitants i una clara tendència cap a un model més desestacionalitzat, competitiu i sostenible_”, va afirmar Prieto durant la seua intervenció.

L’alcalde va destacar que l’Hotel Indigo Gandia Beach s’afegix a l’oferta d’allotjament de la ciutat com un establiment de categoria, que romandrà obert tot l’any, contribuint així a la fidelització del turista i a l’ampliació de la temporada. En paraules del primer edil: “_Gandia ha duplicat des de 2019 el nombre de turistes estrangers i en 2024 va registrar un 18% més de visitants internacionals respecte a l’any anterior. A més, cada vegada més turistes ens visiten fora dels mesos tradicionals d’estiu_”.

Prieto va subratllar l’impacte directe del nou hotel en l’economia local: “_Amb 75 llocs de treball directes i indirectes generats, este projecte reafirma el nostre compromís amb un turisme de qualitat que genere riquesa i ocupació estable_”.

  

**Aliances públic-privades per al desenvolupament turístic**

Un dels eixos centrals del discurs de l’alcalde va ser el reconeixement a la col·laboració entre administracions i iniciativa privada, que ha fet possible l’execució del projecte. “_Les aliances són clau. Este hotel és el fruit d’una visió compartida, de la confiança entre inversors, administració i operadors turístics_”, va declarar.

En este sentit, va agrair especialment a Senator Hotels & Resorts, que ja opera amb èxit l’Hotel Senator Gandia, per la seua renovada aposta per la ciutat; a IHG, per la seua predisposició a impulsar un projecte d’esta envergadura; i a l’empresari Fernando Guillem, per la seua implicació i confiança constant en Gandia com a destinació d’inversió.

  

**Gandia, quarta planta hotelera de la Comunitat Valenciana**

Amb la incorporació de l’Hotel Indigo Gandia Beach, Gandia arriba actualment a les 6.210 places hoteleres, consolidant-se com la quarta planta hotelera més gran de la Comunitat Valenciana. Esta xifra continuarà creixent amb nous projectes, com l’hotel previst al sector Sanxo Llop, amb una inversió anunciada de 8 milions d’euros.

En total, l’alcalde va indicar que la inversió hotelera a la ciutat ja arriba als 40 milions d’euros entre noves construccions i reformes d’establiments existents, fet que converteix Gandia en una ciutat referent a la Mediterrània: “_dinàmica, oberta i capaç d’atraure inversions de qualitat_”.

A més del component econòmic, el nou hotel s’ha concebut amb un fort compromís amb el territori. L’establiment selecciona proveïdors locals i ha conformat un equip basat en el talent de Gandia i la comarca, en línia amb els valors de sostenibilitat i implicació social que defensa el model turístic local.

“T_enim un passat sòlid, un present reconegut per la qualitat i un futur ple d’oportunitats. Este hotel és un símbol de tot això, i del camí conjunt que continuem recorrent entre administració, empreses i ciutadania_”, va concloure l’alcalde.

Per a Daniel Rossell, la posada en marxa d’este hotel ha suposat un repte en tots els sentits, ateses les característiques de l’espai on havia d’ubicar-se. “_Hem aconseguit un hotel únic que respira l’ànima del destí. És un hotel obert a Gandia i la seua gent, amb un restaurant que volem que s’integre en l’oferta de la ciutat_”. Rossell va incidir en l’aposta de l’empresa pel turisme de qualitat i va agrair a la família Guillem la seua implicació en el projecte, així com a l’Ajuntament de Gandia l’acollida i les facilitats prestades per fer realitat la inversió.

Finalment, Diego Álvarez va agrair la presència d’autoritats, socis i assistents en la inauguració de l’Hotel Indigo Gandia Beach. Va destacar la ràpida evolució del projecte, que va passar d’anunciar-se a FITUR fa set mesos a estar llest per obrir les portes oficialment en pocs dies. Va subratllar que Hotel Indigo, marca boutique d’IHG, es caracteritza per integrar-se amb el veïnat, oferint un disseny únic, racons acollidors i una oferta gastronòmica basada en la tradició local.

[Twittear](https://twitter.com/share)